**AUTUMNALĂ**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

AUTUMNALĂ

Îmi amintesc o primăvară care

Părea că nu va mai avea sfârşit

Iubeam mereu, mereu eram iubit

Şi timpul îmi părea a fi o mare

Ce trece dincolo de orice zare.

Ştiam de fapt că timpu-i infinit.

Culegător eram de flori de stâncă

Şi mă hrăneam cu mied din sânul drept

Crezând că sunt un mare înţelept

Când mă feresc de dragostea adâncă.

Îmi amintesc acele zile încă

Şi simt acelaşi dor arzând în piept.

Nu, n-am simţit cum vara mă-ncălzeşte,

Cum mă-nfierbântă soarele pe plajă

Credeam că ştiu să fac mereu o vrajă

Şi nu simţeam în spate cum îmi creşte

Pustiul care fură tâlhăreşte

Când laşi să facă dragostea de strajă.

Clepsidra mea nu trebuia rotită,

Puneam mereu nisip, aveam destul,

Şi ma-nfruptam din viaţă nesătul

Cu orice clipă ce părea trăită.

Aveam doar noapte ce părea albită

De un careu, o chintă sau un ful.

Am fost surprins când am văzut copacii

Pierzând încet podoaba primăverii

Şi-am înţeles că n-am dat sens averii

Pe care-o au bogaţii şi săracii

Mi-am amintit atunci cum se duc macii

Când suflă vântul către nicăieri.

E greu să simţi cum piere-o amintire

A unei mari iubiri acum pierdute.

În urmă am doar drumuri cunoscute,

În faţă e o vagă amăgire.

Atâţia morţi uitaţi în cimitire

Fără birou de suflete pierdute.